Un polițist a fost lovit de mai mulți țigani, care veniseră în ajutorul unui „conațional” pe cale să fie arestat. S-a întâmplat joi seară, la Timișoara, după ce agenții au vrut să oprească în trafic o mașină în care se afla un cetățean de etnie romă bănuit de mai multe furturi.



Polițiștii Secției 1 Timișoara au vrut să tragă pe dreapta, joi după-amiază, o mașină în care aveau informații că se află un bărbat pe numele căruia era emis un mandat de aducere, fiind bănuit de comiterea mai multor furturi din autoturisme. I-au făcut semn șoferului să oprească, însă acesta a accelerat, așa că s-a plecat în urmărirea lui. La un moment dat, bărbatul de etnie romă a pierdut controlul volanului și a lovit trei mașini parcate. Polițiștii au încercat apoi să-i pună cătușele, însă și-au făcut apariția mai mulți bărbați. „În momentul încătușarii bărbatului pe numele căruia era emis mandatul de aducere, alte persoane au intervenit pentru a-l ajuta, reușind să-i asigure scăparea, un polițist fiind lovit”, au transmis reprezentanții IPJ Timiș. Atât fugarul, cât și amicii lui s-au ascuns inițial într-o casă, unde polițiștii au găsit ulterior un pistol cu gloanțe de cauciuc. Ei nu au fost încă găsiți. Acțiunea de căutare este în plină desfășurare, fiind solicitat și sprijinul mascaților de la Serviciul pentru Acțiuni Speciale.